Priekšlikums PADOMES LĒMUMS par nostāju, kas Eiropas Savienības vārdā jāpieņem attiecībā uz priekšlikumu grozīt Muitas konvenciju par starptautiskajiem preču pārvadājumiem, kuros lieto TIR karneti (1975. gada TIR konvenciju) /* COM/2014/0491 final - 2014/0225 (NLE) */





PASKAIDROJUMA RAKSTS 1. PRIEKŠLIKUMA KONTEKSTS 1.1. Priekšlikuma pamatojums un mērķi Ar Padomes Regulu (EEK) Nr. 2112/78 Eiropas Ekonomikas kopienas vārdā tika apstiprināta 1975. gada 14. novembra Muitas konvencija par starptautiskajiem preču pārvadājumiem, kuros lieto TIR karneti (TIR konvencija). Konvencija Eiropas Savienībā stājās spēkā 1983. gada 20. jūnijā. Ierosinātā lēmuma mērķis ir attiecībā uz Eiropas Savienību pieņemt jaunākos TIR konvencijas grozījumus, par kuriem vienojusies Apvienoto Nāciju Organizācijas Eiropas Ekonomikas komisijas (ANO EEK) ar transportu saistīto muitas jautājumu darba grupa, kurus pēc tam pieņēmusi TIR konvencijas Administratīvā komiteja un attiecībā uz kuriem jāpabeidz ES iekšējās procedūras. TIR konvencijas Administratīvā komiteja 2014. gada 6. februārī 57. sesijā Ženēvā pieņēma priekšlikumus grozīt Konvencijas 1. un 6. pielikumu. TIR konvencijas Administratīvā komiteja 2014. gada 12. jūnijā 58. sesijā Ženēvā pieņēma priekšlikumu grozīt Konvencijas 9. pielikumu. Priekšlikumi tiks nosūtīti ANO ģenerālsekretāram saskaņā ar Konvencijas 59. panta 1. un 2. punkta un 60. panta noteikumiem, tie stājas spēkā 2015. gada 1. janvārī, ja vien līdz 2014. gada 1. oktobrim vismaz piecas Līgumslēdzējas puses nepaziņo ANO ģenerālsekretāram iebildumus pret grozījumiem. 1.2. Vispārīgs konteksts TIR konvenciju administrē ANO EEK, un ar konvenciju ir izveidota muitas tranzīta procedūra starptautiskajiem preču pārvadājumiem ar autotransportu. Saskaņā ar konvenciju preces, kurām piemēro muitas un nodokļu atlikšanas nosacījumus, atļauts transportēt pāri valstu robežām ar muitas dienestu minimālu iejaukšanos pārvadāšanas procesā. TIR sistēma sekmē starptautiskās tirdzniecības attīstību, jo tiek mazināti starptautiskajos pārvadājumos ierastie kavējošie faktori. Ar šādas sistēmas palīdzību iespējams būtiski ietaupīt transporta izmaksas, jo tiek mazināta kavēšanās tranzīta procesā. Sistēmas vissvarīgākā priekšrocība ir tā, ka TIR konvencija, pateicoties starptautiskai galvojumu ķēdei, nodrošina nepieciešamo galvojumu salīdzinoši vienkāršu pieejamību. ANO EEK ar transportu saistīto muitas jautājumu darba grupa un TIR konvencijas Administratīvā komiteja ir vienojusies, ka TIR konvencijā ir nepieciešamas dažas izmaiņas. Šīs izmaiņas nozīmē: · grozīt 1. pielikumā 5. punktu TIR karnetes parauga 2. VARIANTĀ un 6. pielikumā 5) punktu paskaidrojumā, kas attiecas uz 8. panta 3. punktu, jo Starptautiskajā konvencijā par preču aprakstīšanas un kodēšanas harmonizēto sistēmu (HS konvencijā) izdarīti grozījumi, proti, pozīcijai 24.03 izveidota atsevišķā apakšpozīcija ūdenspīpes tabakai; · grozīt 6. pielikumu, ieviešot divus jaunus paskaidrojumus, kas attiecas uz 9. pielikuma II daļas 4. un 5. punktu, par datu iesniegšanu attiecībā uz atzītiem TIR pārvadātājiem ar starptautiskās TIR datubankas ITDBonline+ lietotni; · grozīt 6. pielikumu, ieviešot jaunu paskaidrojumu, kas attiecas uz 38. panta 2. punktu, par izslēgšanas datu iesniegšanu TIR Kontroles komisijai (TIRExB) ar ITDBonline+ lietotni; · grozīt 6. pielikumu, ieviešot divus jaunus paskaidrojumus, kas attiecas uz 8. pielikuma 9. panta 1. un 2. punktu, par pārstāvību TIRExB un aizstājēja locekļa ievēlēšanu; · grozīt 9. pielikuma I daļas 3. punkta vi) apakšpunktu, aizstājot formulējumu par termiņu 1. martā ar uzlabotu tekstu. 1.3. Spēkā esošie noteikumi priekšlikuma jomā Priekšlikuma darbības jomā nav spēkā esošu noteikumu. 1.4. Atbilstība pārējiem Savienības politikas virzieniem un mērķiem Lēmuma priekšlikums atbilst kopējai tirdzniecības un transporta politikai. TIR sistēma, kas sekmē preču pārvadājumus ar autotransportu, nodrošina preču pārvadājumus 68 konvencijas līgumslēdzēju valstu teritorijā ar minimālu muitas iestāžu iejaukšanos, un, pateicoties starptautiskai galvojumu ķēdei, tā ļauj arī salīdzinoši vienkārši saņemt nepieciešamos galvojumus. TIR konvencijas panāktie vienkāršojumi atbilst pārskatītajai Lisabonas stratēģijai. 2. APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMS 2.1. Apspriešanās ar ieinteresētajām personām Apspriešanās metodes, galvenās mērķnozares un vispārīgs respondentu raksturojums Muitas tiesību aktu komitejas (koordinācija — Ženēvā) sanāksmēs ar dalībvalstīm notika apspriešanās, kurās priekšlikumi tika apstiprināti. Apsiešanās notika ANO EEK ar transportu saistīto muitas jautājumu darba grupas un TIR konvencijas Administratīvās komitejas sesijās. Atbilžu kopsavilkums un tas, kā tās ņemtas vērā Labvēlīgs atzinums. 2.2. Ekspertu atzinumu pieprasīšana un izmantošana Neatkarīgu ekspertu atzinums nebija vajadzīgs. 2.3. Ietekmes novērtējums Ierosinātais HS koda 24.03.10 grozījums nepieciešams harmonizētās sistēmas kodu grozījumu dēļ, un tas nemaina izstrādājumu sākotnējo klasifikāciju. Ar grozījumu tiek panākta tranzīta jomas noteikumu saskaņošana. Grozījumi, kas ievieš iespēju tiesību aktos prasītos datus par atzītiem TIR pārvadātājiem un datus par izslēgšanu iesniegt ar ITDBonline+ lietotni tā vietā, lai tos sūtītu kādā citā formā (uz papīra vai pa e-pastu), muitas dienestiem, kuri izmanto ITDBonline+ lietotni, atvieglo darbu. Šī ANO EEK TIR sekretariāta pārvaldītā tīmekļa lietotne atvieglo valstu TIR karnetes turētāju datu pārvaldību. Iesniegt datus datubankā ITDB ar elektroniskiem līdzekļiem nākotnē varētu kļūt obligāti. Grozījumi procedūrā, kas saistīti ar TIRExB papildvēlēšanām un pārstāvību tajā, dara skaidrāku situāciju pēc TIRExB locekļa atkāpšanās un izklāsta profesionālās prasības iespējamajiem TIRExB locekļiem. Neviens no ierosinātajiem 6. pielikuma grozījumiem nemaina TIR konvencijas būtību, jo saskaņā ar TIR konvencijas 43. pantu paskaidrojumos ir interpretēti TIR konvencijas noteikumi un tās pielikumi un aprakstīta noteikta ieteicamā prakse. Grozījums formulējumā par termiņu 9. pielikuma I daļas 3. punkta vi) apakšpunktā nodrošinās to, ka tiek pareizi saprasts spēkā esošais nacionālo asociāciju pienākums katru gadu informēt TIRExB par katra to izdotā TIR karnešu veida cenu. 3. PRIEKŠLIKUMA JURIDISKIE ASPEKTI 3.1. Ierosināto pasākumu kopsavilkums Ierosinātajā lēmumā izklāstīta Eiropas Savienības nostāja attiecībā uz priekšlikumu grozīt Muitas konvenciju par starptautiskajiem preču pārvadājumiem, kuros lieto TIR karneti. 3.2. Juridiskais pamats Līguma par Eiropas Savienības darbību 207. pants un 218. panta 9. punkts. 3.3. Subsidiaritātes princips Priekšlikums ietilpst Eiropas Savienības ekskluzīvā kompetencē (kopējā tirdzniecības politika), tāpēc nav vajadzīga subsidiaritātes principa pārbaude (Līguma par Eiropas Savienības darbību 5. panta 3. punkts). Ierosinātos grozījumus vispirms pieņēma ANO EEK ar transportu saistīto muitas jautājumu darba grupa un TIR konvencijas Administratīvā komiteja. 3.4. Proporcionalitātes princips Priekšlikums ir saskaņā ar proporcionalitātes principu. Tas ļauj ieviest grozījumu starptautiskā nolīgumā, kurā jau ir ievērots proporcionalitātes princips. 3.5. Juridisko instrumentu izvēle Ierosinātais juridiskais instruments: lēmums. Parasti starptautiskus nolīgumus un šādu nolīgumu grozījumus Eiropas Savienības tiesību sistēmā iestrādā, pieņemot lēmumu. 4. IETEKME UZ BUDŽETU Priekšlikums neietekmē Eiropas Savienības budžetu. 2014/0225 (NLE) Priekšlikums PADOMES LĒMUMS par nostāju, kas Eiropas Savienības vārdā jāpieņem attiecībā uz priekšlikumu grozīt Muitas konvenciju par starptautiskajiem preču pārvadājumiem, kuros lieto TIR karneti (1975. gada TIR konvenciju) EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 207. pantu saistībā ar 218. panta 9. punktu, ņemot vērā Eiropas Komisijas priekšlikumu, tā kā: (1) Ar Padomes 1978. gada 25. jūlija Regulu (EEK) Nr. 2112/78[1] Eiropas Ekonomikas kopienas vārdā tika apstiprināta 1975. gada 14. novembra Muitas konvencija par starptautiskajiem preču pārvadājumiem, kuros lieto TIR karneti (TIR konvencija), un Eiropas Savienībā tā stājās spēkā 1983. gada 20. jūnijā[2]. (2) TIR konvencijas konsolidētā versija tika publicēta pielikumā Padomes 2009. gada 28. maija Lēmumam 2009/477/EK[3], saskaņā ar kuru Komisijai nākamie konvencijas grozījumi jāpublicē Eiropas Savienības Oficiālajā Vēstnesī, norādot to spēkā stāšanās dienu. (3) Ir panākta vienošanās par vairākiem grozījumiem Starptautiskajā konvencijā par preču aprakstīšanas un kodēšanas harmonizēto sistēmu (HS konvencijā). Šie grozījumi attiecībā uz visām Konvencijas līgumslēdzējām pusēm stājās spēkā 2012. gada 1. janvārī. Grozījumu dēļ ir nepieciešams grozīt TIR karnetes paraugu un atsauci paskaidrojumā. (4) Ir ievesta starptautiska informācijas glabātuve par visām personām, kam atļauts izmantot TIR procedūru, proti, ITDBonline+, tāpēc TIR konvencijas Administratīvā komiteja vienojās, ka tad, ja tiesību aktos prasītie dati par atzītajiem TIR pārvadātājiem tiek iesniegti, izmantojot ITDBonline+ lietotni, tad iesniegt šādus datus jebkurā citā formā, piemēram, uz papīra vai pa e-pastu, ir lieki. Komiteja bija par to, ka konvencijas tekstā ievieš divus jaunus paskaidrojumus, kuri izskaidrotu šo principu. Ierosināts ieviest līdzīgu paskaidrojumu par izslēgšanas datu iesniegšanu TIR Kontroles komisijai (TIRExB). (5) Pēc TIRExB diskusijām par profesionālajām prasībām, kas jāizpilda, lai varētu tikt nominēts par TIRExB locekli, un par starpposma vēlēšanām TIRExB locekļu aizstāšanai, ieskaitot apsvērumus par to, kā grozīt pašreizējo reglamentu, TIRExB nosūtīja TIR konvencijas Administratīvajai komitejai divu jaunu paskaidrojumu priekšlikumus. Pirmā ierosinātā paskaidrojuma mērķis ir aplūkot profesionālās prasības, kas jāizpilda iespējamajiem TIRExB locekļiem, lai darītu zināmu līgumslēdzējām pusēm, kā vislabāk rīkoties, nominējot kandidātu. Otrais jaunais paskaidrojums ieteic, kā rīkoties, ja TIRExB loceklis atkāpjas vai nespēj pildīt pienākumus līdz sava mandāta beigām. Tas dod TIR konvencijas Administratīvajai komitejai iespēju izlemt, vai notiks papildvēlēšanas. TIRExB reglamenta grozījums, kas ietver abas izmaiņas, tika pieņemts tās 49. un 50. sesijā. (6) Konvencijas 9. pielikuma I daļas grozījums stājās spēkā 2012. gada 1. janvārī (OV L66/1, 2012. gada 6. marts), un cita starpā tas ieviesa jaunu pienākumu nacionālajām asociācijām informēt TIRExB par TIR karnešu cenām. Tomēr šā pienākuma izpildes termiņš nebija pilnīgi skaidrs. Ierosinātais grozījums termiņu precizēs. (7) TIR konvencijas Administratīvā komiteja 57. un 58. sesijā, kas notika 2014. gada februārī, pieņēma ierosinātos TIR konvencijas grozījumus, attiecībā uz kuriem jāpabeidz Savienības iekšējās procedūras. (8) Tāpēc būtu jānosaka Savienības nostāja par ierosinātajiem grozījumiem, IR PIEŅĒMUSI ŠO LĒMUMU. 1. pants Nostāja, kas Eiropas Savienībai jāieņem TIR konvencijas Administratīvajā komitejā, balstās uz šim lēmumam pievienoto grozījumu projektu. Par sīkām izmaiņām grozījumu projektos Savienības pārstāvji TIR konvencijas Administratīvajā komitejā var vienoties bez Padomes papildu lēmuma. 2. pants Šis lēmums stājas spēkā tā pieņemšanas dienā. Pēc grozījumu pieņemšanas Komisija tos publicē Eiropas Savienības Oficiālajā Vēstnesī, norādot to spēkā stāšanās datumu. Briselē, Padomes vārdā – priekšsēdētājs [1] OV L 252, 14.9.1978., 1. lpp. [2] OV L 31, 2.2.1983., 13. lpp. [3] OV L 165, 26.6.2009., 1. lpp. Grozījumi Muitas konvencijā par starptautiskajiem preču pārvadājumiem, kuros ieto TIR karneti (1995. gada TIR konvencijā) 1.pielikumā [Annex 1, page 11] 5. punktā HS koda 24.03.10 vietā lasīt HS kodus 24.03.11 un 24.03.19 (ECE/TRANS/WP.30/AC.2/113, para. 35) 6. pielikumā 0.8.3. paskaidrojuma 5) punktā “HS kods: 24.03.10” vietā lasīt “HS kodi 24.03.11 un 24.03.19” (ECE/TRANS/WP.30/AC.2/113, para. 35) 6. pielikumā jauns paskaidrojums — 0.38.2. Pievieno šādu jaunu paskaidrojumu, kas attiecas uz 38. panta 2. punktu: Paskaidrojums 2. punktam 0.38.2. Tiesību aktu prasību paziņot TIR Kontroles komisijai, ka persona uz laiku vai pastāvīgi izslēgta no šās konvencijas darbības jomas uzskata par izpildītu, ja tas izdarīts, pienācīgi izmantojot elektroniskās lietotnes, ko šai vajadzībai TIR Kontroles komisijas uzraudzībā izstrādājis TIR sekretariāts. (ECE/TRANS/WP.30/AC.2/115, para. 43) 6. pielikumā jauns paskaidrojums — 8.9.1. Pievieno šādu jaunu paskaidrojumu, kas attiecas uz 8. pielikuma 9. panta 1. punktu: 8.9.1. TIR Kontroles komisijas locekļi ir kompetenti un pieredzējuši muitas procedūru, jo īpaši TIR tranzīta procedūras, piemērošanā gan valsts, gan starptautiskā līmenī. Komitejas locekļus nominē attiecīgo valstu valdības vai organizācijas, kas ir konvencijas līgumslēdzējas puses. Viņi pārstāv Konvencijas līgumslēdzēju pušu intereses, nevis vienas atsevišķas valdības vai organizācijas intereses. (ECE/TRANS/WP.30/AC.2/117, para. 29) 6. pielikumā jauns paskaidrojums — 8.9.2. Pievieno šādu jaunu paskaidrojumu, kas attiecas uz 8. pielikuma 9. panta 2. punktu: 8.9.2. Ja TIR Kontroles komisijas loceklis atkāpjas pirms mandāta beigām, tad TIR Administratīvā komiteja var ievēlēt aizstājēju locekli. Tādā gadījumā ievēlētā locekļa mandāts atbilst viņa priekšteča mandāta atlikušajai daļai. Ja TIR Kontroles komisijas loceklis kādu citu iemeslu dēļ, kas nav atkāpšanās, nespēj pabeigt savu mandātu, attiecīgā locekļa valsts administrācijai šī informācija būtu rakstiski jānosūta TIR Kontroles komisijai un TIR sekretariātam. Tādā gadījumā Administratīvā komiteja var ievēlēt aizstājēju locekli uz mandāta atlikušo daļu. (ECE/TRANS/WP.30/AC.2/117, para. 29) 6. pielikumā jauns paskaidrojums — 9.II.4. Pievieno šādu jaunu paskaidrojumu, kas attiecas uz 9. pielikuma II daļas 4. punktu: Paskaidrojums 4. punktam 9.II.4. Tiesību aktu prasības par datu nosūtīšanu, kas izklāstītas 4. punktā, uzskata par izpildītām, ja pienācīgi izmantotas elektroniskās lietotnes, ko šai vajadzībai TIR Kontroles komisijas uzraudzībā izstrādājis TIR sekretariāts. (ECE/TRANS/WP.30/AC.2/113, para. 30) 6. pielikumā jauns paskaidrojums — 9.II.5. Pievieno šādu jaunu paskaidrojumu, kas attiecas uz 9. pielikuma II daļas 5. punktu: Paskaidrojums 5. punktam 9.II.5. Uz 5. punktu mutatis mutandis attiecas 9.II.4. paskaidrojums. ECE/TRANS/WP.30/AC.2/113, para. 30) 9. pielikuma I daļas 3. punkta vi) apakšpunkts Pašreizējā teksta vietā lasa: “vi) ik gadu līdz 1. martam informēt TIR Kontroles komisiju par katra tās izdotā TIR karnešu veida cenu;”.